भाजपा नेताओं की ओर से पूर्व महाधिवक्ता अनिल सिन्हा, प्रदेश उपाध्यक्ष राकेश प्रसाद और पूर्व सांसद अजय मारू ने मुख्य चुनाव आयुक्त के सामने राज्य सरकार की ओर से प्रशासनिक मशीनरी को अपने हित में लगाने का आरोप लगाया। पिछले चुनाव के हवाले से दुमका के डीसी और एसपी पर झामुमो के पक्ष में काम करने का आरोप लगाया। इन दोनों अधिकारियों को वहां से हटाने की मांग की गई। कांग्रेस और झामुमो की ओर से भाजपा के नेता निशाने पर रहे। राजभवन में राजनीतिक दलों के साथ मुख्य चुनाव आयुक्त की बैठक में देश के दो चुनाव आयुक्त एसएस ब्रह्म और नसीम जैदी के साथ-साथ मुख्य निर्वाचन अधिकारी पीके जाजोरिया भी मौजूद थे।